SET พรุ่งนี้มีโอกาสย่อตัว หลังไม่ผ่านแนว 1,384 จุด
บล.เคจีไอ (ประเทศไทย) มีโอกาสที่จะย่อตัวลงได้ เนื่องจากยังไม่ผ่านแนว 1,384 จุดที่เคยทำไว้ พร้อมให้แนวรับ 1,370-1,360 จุด ส่วนแนวต้าน 1,384-1,400 จุด
3 ก.ย. 2558

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) เปิดเผยถึงตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นอื่นในภูมิภาคเอเชียส่วนใหญ่อยู่ในแดนบวก เช่นเดียวกับตลาดในยุโรปที่เปิดเทรดในช่วงบ่ายนี้ก็ปรับตัวขึ้นเฉลี่ย 1.5% รวมถึงดาวโจนส์ฟิวเจอร์ก็ปรับตัวขึ้นด้วย
ทั้งนี้ ตลาดรอดูการประชุม ECB ในคืนนี้ว่าจะมีมาตรการอะไรออกมาหรือเปล่า และมีจะมีทิศทางอัตราดอกเบี้ยอย่างไร แต่มองว่าไม่ได้มีนัยยะสำคัญอะไรเท่าไร แต่ปัจจัยสำคัญอยู่ที่สหรัฐที่จะมีการประกาศตัวเลขการจ้างงานนอกภาคเกษตรในคืนวันศุกร์นี้ ซึ่งจะมีผลต่อทิศทางอัตราดอกเบี้ยของสหรัฐ แต่ทั้งนี้ทางฝ่ายวิจัย KGI คาดว่ามีโอกาสที่สหรัฐจะเลื่อนการปรับขึ้นอัตราดอกเบี้ยไปเป็นช่วงเดือนธ.ค. ดังนั้นตลาดหุ้นทั่วโลกจึงได้ปรับตัวขึ้นตอบรับในช่วงสั้น
สำหรับมาตรการกระตุ้นเศรษฐกิจในประเทศ จะเห็นได้ว่าหุ้นที่เกี่ยวข้องหลายตัวได้ถูกขายทำกำไรออกมาและมีการเวียนไปเล่นกลุ่มอื่นต่อเนื่องเป็นวันที่ 2 แล้ว ซึ่งมองว่าคงจะต้องรอสักระยะก่อน แล้วจะกลับมา Outperform ในช่วงปลายปีกว่าเม็ดเงินจะเข้ามาก็ต้องใช้เวลา 1-2 เดือน
แนวโน้มการลงทุนในวันพรุ่งนี้ (4 ก.ย.) มีโอกาสที่จะย่อตัวลงได้ เนื่องจากยังไม่ผ่านแนว 1,384 จุดที่เคยทำไว้ พร้อมให้แนวรับ 1,370-1,360 จุด ส่วนแนวต้าน 1,384-1,400 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS มูลค่าการซื้อขาย 3,258.53 ล้านบาท ปิดที่ 5.70 บาท เพิ่มขึ้น 0.05 บาท
AJD มูลค่าการซื้อขาย 1,892.24 ล้านบาท ปิดที่  1.53 บาท ลดลง 0.11 บาท
ADVANC มูลค่าการซื้อขาย 1,471.81 ล้านบาท ปิดที่ 241.00 บาท เพิ่มขึ้น 3.00 บาท
SCC มูลค่าการซื้อขาย 1,351.88 ล้านบาท ปิดที่ 504.00 บาท เพิ่มขึ้น 8.00 บาท
BDMS มูลค่าการซื้อขาย 1,134.92 ล้านบาท ปิดที่ 20.00 บาท เพิ่มขึ้น 0.90 บาท
 
ที่มา: สำนักข่าวอินโฟเควสท์